PATVIRTINTA

Joniškio rajono savivaldybės tarybos

2022 m. gegužės 5 d. sprendimu Nr. T-98

**ŽAGARĖS SPECIALIOSIOS MOKYKLOS**

**2021 METŲ VEIKLOS ATASKAITA**

**I SKYRIUS**

**INFORMACIJA APIE ĮSTAIGĄ**

**1. Įstaigos kodas**: 190565616.

**Adresas, kontaktinis telefonas, el. paštas**: Miesto a. 4, Žagarė, Joniškio r., LT-84322, telefonas: (8 426) 60800, (8 426) 60801; el. paštas: direktorius.zsm@gmail.com

 **2. Mokyklos direktorė**

Žagarės specialiosios mokyklos direktorės Sniegutės Kukanauskienės darbo stažas šioje mokykloje – 8 metai, bendras vadybinis stažas – 31 metai.

 **3. Mokyklos darbuotojai**

 2021 metais mokykloje dirbo 30 darbuotojų, iš jų – 10 pedagogų, 20 aptarnaujančio personalo darbuotojai. Darbuotojų kaita per 2021 metus buvo nežymi, viena mokytoja išėjo į pensiją.

**4. Mokinių skaičius:** 2021–2022 m. m. mokosi 25 mokiniai. Mokinių skaičius mažėja, 2022–2023 m. m. planuojama ugdyti 22 mokinius.

5. Mokykla turi Dienos užimtumo centrą (toliau – Centras). Tai yra mokyklos padalinys, veikiantis kaip nestacionari socialinės globos įstaiga, išlaikoma iš valstybės skirtų dotacijų sunkios negalios asmenims ir klientų įmokų už suteiktas socialines paslaugas. Centro veiklos tikslas – teikti dienos socialinę globą tiek vaikams (nuo 7 metų amžiaus), tiek suaugusiems asmenims, turintiems protinę negalią Joniškio rajono gyventojams. Centro veiklos pradžia – 2011 m. rugsėjo 1 d. (pagrindas – Jungtinės veiklos (partnerystės) sutartis, sudaryta su sutrikusio intelekto žmonių globos bendrija „Joniškio Viltis“). Centro steigėjas – Joniškio rajono savivaldybė. Centro veikla vykdoma, vadovaujantis strateginiu veiklos planu 2016-2021 metams. Centro vizija – nuolat tobulėjanti ir auganti, siekianti tapti stacionaria socialinių paslaugų įstaiga vaikams ir suaugusiems žmonėms, turintiems proto, fizinę ir psichinę negalę. Centro misija – užtikrinti ir nuolat tobulinti užimtumą ir efektyvią bei kvalifikuotą dienos socialinę priežiūrą to pageidaujantiems proto, fizinę ir psichinę negalę turintiems asmenims, ugdyti jų didesnį savarankiškumą aplinkoje, integracinius gebėjimus į visuomenės gyvenimą.

 5.1. Personalas: 2021 metais centre dirbo 20 darbuotojų (13,80 etato). Centro darbuotojų išsilavinimas – vidurinis, aukštesnysis ir aukštasis.

 5.2.Dienos užimtumo centras siekė įgyvendinti veiklos tikslą – klientų gyvenimo kokybės gerinimą, garantuojant priežiūrą, pagalbą, prasmingą veiklą, teikiančią teigiamą emocinį pasitenkinimą. Vykdė prasmingą veiklą, skatinančią savarankiškumą, didinančią socialinį veiklumą.

 Dienos užimtumo centro lankytojų skaičius nepakito, užimtos visos galimos 25 vietos, naujų pageidavimų lankyti centrą negauta. Per metus klientai savarankiškai rinkosi siūlomą užimtumo veiklą. Centre vyko meninė-muzikinė, psichologinė-pedagoginė, keramikos, sporto, kompiuterinio raštingumo, vytelių pynimo, medžio darbų, socialinių įgūdžių ugdymo veiklos. Užsiėmimai vyko mokyklos ir dienos centro patalpose. Klientai dalyvaudami veiklose atskleidė savo asmeninius gebėjimus, talentus. Turėjo galimybę realizuoti pomėgius, aktyviai dalyvauti kultūriniame gyvenime, praplėsti savo pažinčių ratą, turiningai praleisti laiką. Per kultūrinę-meninę ir sportinę veiklas buvo siekiama atskleisti paslaugų gavėjų kūrybinius gebėjimus, vaizduotę, palaikyti gerą emocinę ir fizinę būseną.

Centro klientai visus metus aktyviai dalyvavo įvairiuose renginiuose, akcijose, parodose. Paminėtos dienos: Pasaulinė sniego diena (nuotraukose įamžintos akimirkos praleistos lauke), Šv. Agotos (Duonos) diena, Pasaulinė cepelinų diena, Tarptautinė gimtosios kalbos diena (knygų skaitymas, eilėraščių deklamavimas), Pasaulinė Autizmo supratimo diena, Saugaus eismo diena, Tarptautinė ozono sluoksnio apsaugos diena (pasodintas medelis centro kieme), Saugaus eismo diena, Pyragų diena (organizuotas pyragų kepimas), Šviesos dienos minėjimas, Tarptautinės žmonių su negalia dienos minėjimas Žagarės kultūros centre (dalyvauta su muzikine programa). Švęstos Užgavėnes, Šv. Valentino diena, Velykos, Kalėdos. Dienų minėjimo metu buvo organizuoti informaciniai pokalbiai, užduotys namuose (maisto gamyba), meninių darbų kūrimas, muzikinės valandėlės. Dalyvauta parodose:

 1. Pasaulinė žemės diena, paroda „Apsaugok mane“;

 2. Dauno sindromo diena, paroda „Aš palaikau saulytes“, gauta padėka. Organizatorius Joniškio rajono švietimo centras.

 3. Paroda „Mano angelas“. Organizatorius Linkuvos specialioji mokykla.

 4. Atvirukų paroda „Belaukiant švenčių“. Organizatorius Joniškio rajono Jono Avyžiaus viešoji biblioteka, Žagarės filialas.

 5. Respublikinė paroda – konkursas „Dovanų maišelis. Tvarus laikraščių gyvenimas“, organizatoriai Šiaulių jaunųjų gamtininkų centras.

 Centro klientai dalyvavo pilietinėse iniciatyvos ir akcijose: „Atmintis gyva, nes liudija“ (gauta padėka), Tarptautinė holokausto aukų atminimo diena “We remember“, „ Laisvės skrydis“, „Gyvasis tautos žiedas“ (gauta padėka, siųstos fotonuotraukos), „Gyvybės medis“ (gauta padėka).

 Dalyvauta Žagarės regioninio parko akcijoje „Ne komentarais, o darbais mes Žagarę mylim“ (gauta padėka), Joniškio rajono Visuomenės sveikatos centro akcijoje „Atšvaitą turi – matomas esi“.

 Užimtumo centras bendradarbiavo suJoniškio rajono Jono Avyžiaus viešosios bibliotekos Žagarės filialu, dalyvavo popietėje„Šiaurės šalių literatūros savaitė 2021“. Žagarės kultūros centre dalyvavo kūrybinėse edukacinėse dirbtuvėlėse „Segės gamyba“. Bendradarbiavo su Žagarės neįgaliųjų klubo nariais, dalyvavo sporto šventėje. Palaikė ryšius su Šiaulių ugdymo centru „Spindulys“, dalyvavo jų organizuotuose projektuose: „Mes užaugom laisvėj“ (gauta padėka, išsiųstas filmukas), regioninis projektas „Rudens mozaika“ (gauta padėka, siųstos fotonuotraukos). Metų eigoje dalyvavo Joniškio rajono vaiko ir šeimos gerovės centro organizuotame floristinių kilimų konkurse „...Ruduo audimo raštuose...“ (gauta padėka).

 Dienos užimtumo specialistai patys organizavo renginius ir projektus: virtuali „Kaziuko mugė“ (darbų paroda-pardavimas), aprašyta rajoniniame laikraštyje „Sidabrė“, regioninis projektas „Tarptautinė šeimos diena“, rajoninis inovatyvių idėjų lauko erdvėse projektas „Rudenėlio gėrybės“. Buvo organizuotos išvykos į Šiaulius. Du kartus per metus lankėsi Akropolio pramogų centre, žaidė boulingą. Šiaulių ugdymo centre „Spindulys“ sudalyvavo sportiniame renginyje: „Linksmosios estafetės“ (gauta padėka). Meninę programą pristatė Respublikiniame neįgaliųjų saviraiškos festivalyje „Muzikinė paukštė – 2021“, kurį organizavo Aukštelkės socialinės globos namai (gauta padėka). Organizuojamos išvykos pėsčiomis ir dviračiais, kurios tapo tradicijomis. Klienai aplankė Žagarės pušyną, Žvelgaičio piliakalnį, Žagarės ozo pažintinį taką, Naryškino rūmus (stebėjo parodas), miesto parką, vyšnių sodą (filmavo pačių kurtą muzikinį sveikinimą), Žagarės dolomito atodangą, aplankė Šv. Apaštalo Petro ir Povilo bažnyčią, Barboros Žagarietės paminklą, Žydų genocido vietą.

 Centro klientų veikla ir darbai viešinami Dienos užimtumo centro interneto erdvėje „Facebook“ (https://www.facebook.com/uzimtumocentraszagare), Žagarės specialiosios mokyklos svetainėje, rajono spaudoje, Žagarės ir Joniškio rajono savivaldybės Jono Avyžiaus viešojoje bibliotekoje.

**II SKYRIUS**

**VEIKLA ĮGYVENDINANT MOKYKLOS STRATEGINĮ IR METINĮ VEIKLOS PLANUS**

**1.** **Mokyklos metinio veiklos plano tikslai ir uždaviniai, jų įgyvendinimo rezultatai.**

 Žagarės specialiosios mokyklos veiklos organizuojamos kryptingai, siekiant kiekvienam mokiniui kurti mokyklą, atitinkančią individualius gebėjimus, interesus ir ruošiančią juos gyventi visuomenėje. 2021 metų veiklos prioritetas – gerinti ugdymo proceso kokybę ir mokinių mokymosi pasiekimus (tęstinis). Strateginio plano įgyvendinimo kryptys ir 2021 metų veiklos plano svariausi rezultatai ir rodikliai:

 **2. Uždavinys: Nuoseklus, efektyvus ugdymo tobulinimas.**

2.1. Ugdymo procesui gerinti taikyti aktyvūs mokymo metodai, kurie atsižvelgiant į mokinių individualius gebėjimus ugdė savarankiškumo, kūrybiškumo, sveikos gyvensenos įgūdžius, skatino ir stiprino pasitikėjimą savimi. Vienas iš jų – projektinė veikla, kuri skatino pedagogus plėtoti inovatyvias ugdymo formas. Planuoti ir įgyvendinti devyni mokyklos projektai: tarptautinis sportinis, kūrybinis, sveikos gyvensenos įgūdžių, socialinis, kraštotyrinis, gamtosauginiai ir virtualūs projektai: „Žegnok žolynais tėviškę“, „Aš tikrai myliu Lietuvą“, „Kelionė laiku“, „Pažink kalbos dalis“, „Išlikę žydų tautos pėdsakai Žagarėje“, „Žvilgsnis į meną“, „Judėjimas – sveikata“, konferencija „Mažieji pievų gyventojai“ (padėkos), Akmenės V. Zubovo mokyklos respublikinė virtuali piešinių ant asfalto paroda „Pasaulis vaiko akimis“ (padėkos). Dalyvauta išvykoje Lietuvos specialiosios olimpiados komiteto 2021 m. vidutinio intelekto sutrikimo atletų netradicinių žaidimų čempionate Kelmės specialiojoje mokykloje – laimėta IV vieta ir medaliai.

 2.2. Sistemingai vykdytas patyriminis ugdymas per projektinę veiklą: „Rudens šventė“, „Velykų margutis margas“, „Pakeliaukim po Papilės kraštą“. Taip gerėjo mokinių motyvacija, domėjimasis Lietuvos kraštu, kartu vykdyta mokinių pažintinė veikla už mokyklos ribų.

  **2.3.** **Kvalifikacija**. Patobulintos kompetencijos: seminaruose nuotoliniu būdu akredituotų video mokymų platformoje Pedagogas.lt. Per 2021 metus dalyvavo 4 mokyklos pedagogai, jiems išduoti pažymėjimai. 100 proc. mokyklos mokytojų dalyvavo 42 val. ilgalaikėje kvalifikacijos tobulinimo programoje „Informacinių technologijų taikymas ugdymo procese“, atliko programoje numatytas savarankiško darbo užduotis ir patobulino informacinių technologijų, ugdymo/si aplinkų kūrimo kompetencijas. 2021 metais mokyklos mokytojai ir socialinė pedagogė 1300 valandų dalyvavo įvairiuose seminaruose. Papildomai mokytojai domėjosi naujovėmis, stengėsi aktyviai dalyvauti įvairiuose renginiuose patys atsižvelgdami į mokinių poreikius ir jų gebėjimus. Mokslo metų eigoje suorganizavo 2 metodines dienas, vedė atviras ir integruotas pamokas, dalijosi darbo patirtimi su kolegomis, teikė patarimus rajono mokytojams, dirbantiems su specialiųjų poreikių mokiniais. Mokytojai pagilino žinias apie vaikų, turinčių autizmo spektro sutrikimų, ugdymo teorines prielaidas ir perspektyvas, ugdymo ir socioedukacinės aplinkos ryšius.

 2.4. Dalyvauta nacionaliniame projekte „Lyderių laikas 3“. Įgytas žinias pritaikė patyriminiam ugdymui ir kasdienėje veikloje.

 2.5. Sudarytos sąlygos pilietiniam ir tautiniam sąmoningumui ugdyti. Mokiniai aktyviai dalyvavo pilietinėse akcijose „Atmintis gyva, nes liudija“, „Trispalviai Laisvės malūnėliai“, „Gyvasis Tautos žiedas“, „Gyvybės medis“. Mokyklos mokytojai dalyvavo Žagarės kultūros centro organizuotame žinių turnyre „Pažink medinę architektūrą“ – pelnė I vietą bei „Naktinėjimai su Vytautu Mačerniu“ – III vietą.

 2.6. Ypatingas dėmesys skirtas mokinių pasiekimams ir pažangai. Pradėti pildyti „Mokinio individualios pažangos ir pasiekimų“ lapai davė naudos kiekvienam mokiniui individualiai siekti pažangos, atsirado motyvacijos mokytis, domėtis supančia aplinka, turtinti jau turimas žinias ir įgūdžius. Pagerino mokinių emocinę savijautą, padėjo įgyti socialinių ir emocinių sunkumų įveikimo gebėjimų, užkirsti kelią atsirasti vaikų emocinėms ir elgesio problemoms.

 2.7. Pasiekta mokyklos pažanga tobulino ugdymo(si) ir vadybinius procesus: įdiegtas el. dienynas Tamo, kuris pagerina planavimo, informavimo ir valdymo procesus.

 **2.8.** **Parengta vasaros programa-paraiška** „Kelionės po gimtąjį kraštą“. Tikslas –gerinti mokinių fizinę, emocinę ir psichinę sveikatą, ugdant bendravimo, bendradarbiavimo ir socializacijos įgūdžius, turiningai leidžiant laiką. Mokiniai susipažino ir aplankė: Žagarės ozo pažintinį taką, alpakų ūkį „Mini zoo“ Dargaičių kaime, Šiaulių „Rūtos“ fabrike šokolado edukacinį užsiėmimą, Kryžių kalną, Raubonių ir dinozaurų parką Pasvalio rajone, susipažino su Venecijos stiklu ir svečiavosi pas Mūšos Tyrelio pelkės laumę bei išbandė vandens pramogas.

 2.9. Mokinių ugdymui panaudota 90 proc. ugdymo programose neformaliajam vaikų švietimui numatytų valandų. Atsižvelgiant į mokinių poreikius ir mokyklos galimybes, prioritetai teikiami kūrybinei ir sportinei veiklai. Mokykloje 2021 metais 40 proc. veiklų buvo orientuotos į meninių galių plėtojimą. Neformaliojo švietimo programas mokykloje lankė 85 proc. mokinių.

 **3. Uždavinys: Stiprinti mokytojų, tėvų klasių vadovų bendradarbiavimą teikiant pagalbą mokiniams.**

 **3.1.** **Bendradarbiavimas su tėvais ir jų švietimas.** Stiprinama tėvų veikla, į(si)traukimas į mokyklos gyvenimą. Nuo 2020 metų sudaryta tėvų taryba sėkmingai dalyvauja sprendžiant mokinių mokymosi ir elgesio problemas, noriai įsitraukia į organizuojamas mokyklos veiklas. Organizuojami tėvų susitikimai, kuriuose dalyvauja apie 80 procentų mokinių tėvų ( 2019 metų – 12 tėvelių, 2020 metais – 15 tėvelių, 2021 metais – sumažėjus mokinių skaičiui, sumažėjo šeimų – 10 tėvelių). Susitikimų metu mokinių tėvams pristatyti mokymosi rezultatai. Vykdant gerosios patirties sklaidą mokinių tėvai pakviesti į atvirų durų savaitę, kurios metu mokinių tėvai dalyvauja ugdymo procese, stebi mokinių elgesį, daromą pažangą. Organizuojamos bendros popietės kartu su mokinių tėvais, sudaromos sąlygos dalyvauti kūrybiniuose užsiėmimuose: „Žiemos palydos“, „Sveiki, linksmi, kūrybingi“, „Advento popietė“, „Kartų susitikimas“. Tėvų bendradarbiavimas aktyvesnis, bet nėra pakankamas. Kiek dažniau lankosi mokykloje ir dalyvauja bendruose mokyklos renginiuose.

 **3.2. Nauja patirtis**. Organizuotos tradicinės metodinės dienos virtualiu būdu: respublikinė specialiųjų ugdymosi poreikių turinčių mokinių jaunųjų gamtos bičiulių konferencija „Mažieji pievų gyventojai“ ir bendras projektas su Joniškio rajono švietimo pedagoginės psichologinės tarnybos respublikinė konferencija „Mano svajonių mokykla“ (pristatyti 5 mokinių kūrybiniai darbai).

 3.3. Siekiant formuoti vertybines nuostatas, dalyvauta akcijoje, skirtoje Tolerancijos dienai paminėti. Dalyvavo 100 procentų mokinių. Jiems talkino klasės vadovai, mokytojai padėjėjai. Lyderystės gebėjimams stiprinti dalyvauta projektuose: „Klimato kaitos savaitė“, „Europos atliekų mažinimo savaitė“ ir „Kuriame Lietuvą 2021“. Geriausiems mokiniams ir aktyviausiems tėvams įteiktos padėkos.

 3.4.Dėl COVID-19 pandemijos skelbto karantino (iki kovo 15 d.) mokyklos bendruomenei tapo iššūkiu tolesnis ugdymo proceso organizavimas nuotoliniu būdu. Įvertinus mokinių ir jų tėvų (globėjų, rūpintojų) nuotolinio komunikavimo galimybes, ugdymo procesas buvo vykdomas mišriuoju būdu: 70 proc. mokinių pateiktos popierinės užduotys, 30 proc. individualios užduotys per nuotolinio mokymosi aplinką „Messenger“. Grįžtamasis ryšys vyko per elektroninius paštus (10 proc.), Skype programą (5 proc.), Messenger ( 15 proc.), uždaras facebook grupes (5 proc.). Nuo rugsėjo 1-osios dėl COVID-19 pandemijos grėsmės sėkmingai suvaldyti mokinių srautai. Ugdymo procesas vyko tose pačiose patalpose pagal atskirus klasių srautų įėjimus, pagal grafiką numatytos atskiros lauko erdvės ugdymui ir laisvalaikiui su nuorodomis. Ugdymas tęsiamas kontaktiniu būdu.

 3.5. Dešimčiai mokyklos mokinių parengtos individualios ugdymo programos, o penkiolikai mokinių – individualizuotos ugdymo programos. Visose klasėse mokytojams talkina mokytojai padėjėjai.

 **4. Uždavinys: Aktyvinti darbo patirties sklaidą.**

4.1. Siekiant sutelkti mokytojų bendruomenę kolegialiam mokymuisi ir darbo patirties sklaidai vestos jungtinės integruotos pamokos („Rudens potėpiai gamtoje“, „Kalėdų papročiai ir tradicijos“, „Kalėdinio atviruko piešimas“) ir kt. Baigiama įgyvendinti ilgalaikė mokytojų tobulinimosi programa „Diferencijavimas ir individualizavimas specialiajame ugdyme, taikant inovatyvius mokymo metodus“.

 4.2. Darbo patirties sklaida vykdyta patirtiniame seminare „Bendrojo ugdymo turinio atnaujinimas specialiųjų ugdymosi poreikių mokiniams specialiojoje mokykloje“, mokyklos pristatymas naujiems socialiniams partneriams Klaipėdos „Medeinės“ mokyklos bendruomenei. Seminaro metu mokytojai suorganizavo diskusiją – refleksiją „Kolega kolegai: mokomės iš kitų“ ir patobulino ugdymo/si aplinkų kūrimo, dalyko turinio planavimo, tobulinimo kompetencijas. Pasirašyta bendradarbiavimo sutartis.

 4.3. Suaktyvintas mokinių dalyvavimas respublikinėse specialiųjų ugdymosi poreikių turinčių mokinių kūrybinių darbų parodose. Dalyvauta įvairiuose parodose - konkursuose: “Pažink kalbos dalis“, „Mano mamos šukuosena“, „Puokštė mamai“, „Spalvoti žodžiai mamai“, „Pavasario seklys“, „Išlikę žydų tautos pėdsakai Žagarėje“, "Kalėdinė puošmena eglutei", „Senelio Kalėdinė kojinė“, „Išsipusčiusios Kalėdos“, "Mano angelas", „Mano Kalėdos“, „Kalėdinė pasaka lange“, „Mano kalėdos – lange“, „Dovanų maišelis. Tvarus laikraščių gyvenimas“, „Kalėdinio atviruko konkursas“ – gautos padėkos ir dovanėlės. Dauguma projektų vyko nuotoliniu būdu.

 4.4. Vykdyti tęstiniai projektai miestelio bendruomenei „Kaziuko jomarkas“. Vyko nauja patirtis, virtualus projektas kartu su DUC – prekyba internetu. Kiemturgis aprašytas ir rajoniniame laikraštyje „Sidabrė“, 2021-03-06 „Žagariečių nuotolinė Kaziuko mugė“. Projekte „Sveiki, linksmi, kūrybingi“ dalyvavo tėvų komanda, atliko visas sportines ir kūrybines užduotis.

 **5. Mokinių pasiekimai.** 2021 metais pagrindinio ugdymo pasiekimų pažymėjimai įteikti 8 mokyklos mokiniams ir dviem mokiniams vidurinio ugdymo pasiekimų pažymėjimai. Visų mokinių pažangumas – 100 procentų. Bendras 5-10 klasių mokinių mokymosi vidurkis 2020-2021 mokslo metais baigus I pusmetį – 6,67 balo, o baigus II pusmetį – 6,64 balo, metinis – 6,93 balo. I pusmetį gerai besimokančių mokinių buvo 12 (38,71 proc.), o II pusmetį – 15 mokinių (51,72 proc.). Mokiniai skatinti padėkos raštais už labai gerą, gerą mokymąsi ir mokyklos lankomumą bei jų tėveliai už rūpinimąsi savo vaikais.

 **6. Mokykloje dirbanti socialinė pedagogė** 2021 m. I pusmetįįgijo metodininko kvalifikacinę kategoriją. Jos iniciatyva organizuojamos pilietinės akcijos, vykdomi projektai, susitikimai ir renginiai, kartu įtraukiant ne tik mokyklos mokinius, mokytojus, bet ir mokinių tėvelius. Kartu su rajono socialinių pedagogų metodiniu būreliu vykdo ilgalaikę programą „Socialinių pedagogų kompetencijų tobulinimas“, organizuoja respublikines konferencijas, skaito pranešimus. Dirbta individualiai su mokiniais, turinčiais elgesio, adaptacijos problemų. Individualus darbas padėjo išsiaiškinti priežastis, surasti sprendimų būdus jiems rūpimais klausimais. Bendradarbiauta su policijos pareigūnais, Vaiko teisių apsaugos ir įvaikinimo tarnybos specialistais, seniūnijų socialiniais darbuotojais, mokyklų socialiniais pedagogais, Šeimos ir vaiko gerovės centru, Joniškio rajono visuomenės sveikatos specialistais.

 **7. Mokyklos ryšiai.** Tikslas – plėsti mokyklos ryšius su socialiniais partneriais, tobulinti bendradarbiavimo kultūrą, gerinti mokinių saviraišką, skleisti gerąją patirtį. Stiprūs ryšiai sieja su Naujosios Akmenės Vladimiro Zubovo, Klaipėdos „Medeinės“, Šiaulių „Ringuvos“, Kelmės specialiosiomis mokyklomis, Latvijos Respublikos Lielplatonės, Berzupės specialiosiomis mokyklomis, Šiaulių jaunųjų gamtininkų centru. Su šiomis ugdymo įstaigomis vykdytos bendros programos, organizuotos metodinės dienos, vykdyti tarptautiniai projektai. Bendradarbiavimas vyksta su rajono įstaigomis ir organizacijomis, įgyvendinant Karjeros ugdymo programą.

 **8.** **Mokinių saugumas ir prevencinė veikla.** Mokykloje sudaromos lygios galimybės kiekvienam mokiniui ugdytis pagal individualius gebėjimus, gyventi, dirbti saugioje ir sveikoje aplinkoje, gauti įvairių specialistų pagalbą (specialiojo ir socialinio pedagogo, mokytojo padėjėjo, logopedo, bendrosios praktikos slaugytojo). Bendrabutyje gyvenantys mokiniai yra dalinai valstybės išlaikomi. Mokiniai lankantys mokyklą iš namų negauna valstybės išlaikymo.

 Klasių valandėlių, projektų, renginių metu mokiniams primenamos jų teisės ir pareigos, akcentuojama socialinės veiklos reikšmė, ugdomas pilietiškumas, raginama įsijungti į savarankišką veiklą. Mokinių saugumui ir atsakomybės ugdymui, susidarius ekstremalioms situacijoms, mokykloje buvo organizuotos civilinės saugos funkcinės pratybos, tema „Dėmesio visiems“.

 **9.** **Mokyklos įsivertinimo veiksmingumas.** Analizuodama darbo grupė **mokyklos veiklos kokybės** įsivertinimo duomenis, nagrinėjo 2.2. temos ,,Vadovavimas mokymuisi“ rodiklius 2.2.1. „Mokymosi lūkesčiai ir mokinių skatinimas“ ir 2.2.2. „Mokymosi organizavimas“. Gautus rodiklius pateikė Nacionalinei mokyklų vertinimo agentūrai (,,Įsivertinimo ir pažangos anketa“), išaiškėjo, kad mokiniai **aukščiausiai vertina** šiuos aspektus:

* 95 procentai mokinių teigia, kad sulaukia iš mokytojų daug pagyrimų ir pripažinimo;
* 89 procentai mokinių teigia, kad „Mokytojai pamokoje man padeda, jei ko nors nesuprantu ar

kyla sunkumų“. Individualiai kalbasi, leidžia atsiskaityti kelis kartus.

 **Trūkumai** yra iš šių aspektų: 63 procentai mokinių pripažįsta, kad jiems trūksta bendradarbiavimo ir komunikavimo įgūdžių. Negeba palaikyti pokalbio, laikytis taisyklių, klausytis kitų nuomonės ir priimti kritiką.

 **Išvados:** gana mažas mokinių pasitikėjimas savimi, savarankiškumo lygis. Negeba objektyviai įsivertinti savo pasiekimų.

 **Rekomenduojama:**

 1. Ugdyti mokinių socialinius įgūdžius, organizuojant patyriminį ugdymą klasėse ir įgytas žinias pritaikant atitinkamoje socialinėje aplinkoje.

 2. Aktyviau integruoti IT į ugdymo procesą skiriant mokiniams užduotis darbui klasėje.

 3. Dalykų mokytojams daugiau dėmesio skirti bendradarbiavimui tarpusavyje ir su mokinių tėvais aptariant ugdymosi pasiekimus.

 **10. Mokyklos kultūra.**

Mokykla turi vėliavą, svetainę adresu: <http://www.zagarespeccialioji.lt>. Pagerintos mokyklos vidaus ir išorės erdvės: atnaujintas sporto aikštynas, aptverta smėlio dėžė, šuoliui į tolį, pertvarkyti krepšinio stovai, atnaujintas sporto inventorius, sukurta lauko klasė ir keramikos kabinetas aprūpintas priemonėmis. Taip pat įrengtas žaidimų kambarys ir nauja pavėsinė edukaciniams užsiėmimams, šventėms organizuoti Dienos užimtumo centre.

 Mokyklos strategija kryptinga. Sudarant ugdymo ir metinius mokyklos planus vadovaujamasi sudarytu ir patvirtintu strateginiu 2020–2022 metų planu. Mokyklos įsivertinimą vykdo direktoriaus įsakymu sudaryta darbo grupė.

 **11. Veiklos sklaida vykdoma**: mokyklos interneto puslapyje, mokyklos Facebook paskyroje; metodinėse dienose, stenduose, seminaruose, konferencijose, Joniškio rajono savivaldybės Jono Avyžiaus viešosios bibliotekos Žagarėsfiliale, Joniškio rajono laikraštyje „Sidabrė“.

**III SKYRIUS**

**BIUDŽETAS IR TURTO VALDYMAS**

 **1. Materialinių, finansinių ir kitų išteklių valdymas.** Žmogiškieji ištekliai: personalo valdymo politika įstaigoje skaidri, taikomi komandinio darbo metodai. Visų darbuotojų funkcijos reglamentuojamos pareigybės aprašymuose. 2021 m. sausio 2 d. direktoriaus įsakymu Nr. V-2 parengta Žagarės specialiosios mokyklos ir Dienos užimtumo centro darbuotojų, dirbančių pagal darbo sutartis, darbo apmokėjimo sistema. Darbo apmokėjimo sistema nuolat stebima ir, vadovaujantis teisės aktų pakeitimais, tobulinama.

 2021 m. sausio 15 d. direktoriaus įsakymu Nr. V-6 patvirtinta Žagarės specialiosios mokyklos vidaus kontrolės politika. Vidaus kontrolės analizė vykdoma du kartus metuose, apimant visus vidaus kontrolės elementus, kurios metu įvertinami įstaigos veiklos trūkumai, pokyčiai, atitiktis nustatytiems reikalavimams. Vidaus kontrolė vertinama gerai.

 Sudarant biudžetą, buvo įvertinti ištekliai, numatyti prioritetai, kurie buvo siejami su mokyklos tikslais ir uždaviniais. Materialiniai ir finansiniai ištekliai 2021 m. panaudoti taupiai, tikslingai, sprendimai derinti su Mokyklos taryba. Visi finansiniai dokumentai, tarifikacijos, sąmatos, ataskaitos, buhalterinės apskaitos tvarkos tvirtinamos įsakymais. Viešai ir skaidriai vykdytas biudžetinių lėšų skirstymas.

 2017 m. birželio 28 d. direktoriaus įsakymu Nr. IS-97 parengtas mažos vertės pirkimų tvarkos aprašas ir 2017 m. liepos 3 d. direktoriaus įsakymu Nr. V-144 parengtas Viešųjų pirkimų organizavimo tvarkos aprašas, paskirtas viešųjų pirkimų organizatorius. Sudarytas 2020 metų numatomų prekių, darbų ir paslaugų viešųjų pirkimų planas. Laiku pateikta viešojo pirkimo sutarčių, pirkimo sutarčių ir vidaus sandorių ataskaita (Atn-3). Viešieji pirkimai vyko sklandžiai.

 **2. Biudžetas:**

 2.1. Mokymo lėšos – 180700,00 Eur;

 2.2. Mokymo lėšos skaitmeniniam ugdymui – 1000,00 Eur;

 2.3. Valstybės lėšos 140200,00 Eur;

 2.4. SB biudžeto lėšos: 41352,60 Eur;

 2.5. Spec. programos – 3300,54 Eur;

 2.6. Nemokamas maitinimas – 4423,10 Eur;

 2.7. Projektas – 610,00 Eur.

 **2.8. Dienos užimtumo centro lėšos:**

 2.8.1.  Sunki negalia – 87480,88  Eur;

 2.8.2.  Vidutinė negalia – 47069,47 Eur.

 **3. Papildomų lėšų pritraukimas ir paskirstymo prioritetai**:

 3.1. VMI – 581,89 Eur;

 3.2.Rėmėjai **–** Šiaulių Rotary „Harmonija“padovanojo mokytojams veido kaukių, skydelių, mokiniams – kalėdinių vaišių.

 2021 metus mokykla baigė be įsiskolinimų.

 **4. Turtas:** Mokykla patikėjimo teise valdo ir įstatymais nustatyta tvarka disponuoja žeme, pastatais, finansiniais ištekliais, inventoriumi, ilgalaikiu ir trumpalaikiu turtu. Mokykla turi 2 lengvuosius automobilius, mokyklinį geltonąjį autobusą ir automobilio priekabą. Mokykla naudoja šią kompiuterinę techniką: planšetinius kompiuterius (15 vnt.), daugialypės terpės projektorius (6 vnt.), interaktyvias lentas (2 vnt.), nešiojamuosius kompiuterius (13 vnt.) ir kt. Mokykla turi mokyklinį geltonąjį autobusą, lengvąjį automobilį ir DUC – lengvąjį automobilį OPEL VIVARO.

**5. Nemokamas maitinimas:** 2021-01-01 nemokamai maitinami 9 mokiniai. **Pavėžėjimas**: 10 mokinių, gyvenantys toliau kaip 3 km, pavėžėjami į mokyklą.

**IV SKYRIUS**

**BAIGIAMOSIOS NUOSTATOS**

 **1. Apibendrinimas:**

 Apžvelgdami metinę mokyklos veiklą, keliame sau uždavinį – ir toliau plėtoti klasės auklėtojo – klasės mokinių ir jų tėvų bendradarbiavimo kryptis, siekiant santykių visapusiškumo, objektyvumo. Taip pat kreiptinas dėmesys į ugdymo proceso tobulinimą: pamokose daugiau naudoti aktyvius mokymo metodus, individualizuoti ir diferencijuoti ugdymo turinį, vesti integruotas pamokas, vykdyti patyriminį ugdymą, dalintis gerąja darbo patirtimi, organizuojant respublikines konferencijas, išnaudoti visas pagal galimybę prieinamas IT priemones tam, kad pamoka būtų patrauklesnė, įdomesnė, informatyvesnė, vieningai laikytis mokyklos mokinių žinių vertinimo sistemos kriterijų, aktyviau įtraukiant mokinių tėvus į asmeninės pažangos ugdymą, ugdyti mokinių mokėjimo mokytis kompetenciją.

 **2**. **Atlikti kontroliuojančių įstaigų patikrinimai:**

 2.1. Valstybinė maisto ir veterinarijos tarnyba Šiaulių departamento specialistai. Išvada: trūkumų nenustatyta.

 2.2. Joniškio rajono savivaldybės kontrolės ir audito tarnyba. Išvada: patikslinti mokinių maitinimo tvarkos aprašą, nurodant vidaus kontrolės procedūras.

 **3.** **Iškilusios problemos.**

 3.1. Nuolat mažėjantis mokinių skaičius.

 3.2. Prasidedantis lėšų trūkumas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_